แรงเทขายทำกำไร-ดอลล์แข็งทุบน้ำมันดิบปิดวันศุกร์ร่วง
สัญญาน้ำมันดิบเวสต์เท็กซัส (WTI) ตลาดนิวยอร์กปิดปรับตัวลดลงเมื่อวันศุกร์ที่ผ่านมา (22 พ.ค.) จากแรงเทขายทำกำไรหลังจากที่ปิดพุ่งแรงเมื่อวันก่อน รวมทั้งจากการแข็งค่าของสกุลเงินดอลลาร์ภายหลังการกล่าวสุนทรพจน์ของนางเจเน็ต เยลเลน ประธานธนาคารกลางสหรัฐ (FED)
25 พ.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนก.ค.ลดลง 1 ดอลลาร์ ปิดวันศุกร์ที่ผ่านมา (22 พ.ค.) ที่ 59.72 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนก.ค.ลดลง 1.17 ดอลลาร์ ปิดที่ 65.37 ดอลลาร์/บาร์เรล สัญญาน้ำมันดิบ WTI ปิดพุ่งแรงเมื่อวันก่อน หลังข้อมูลเศรษฐกิจบ่งชี้ว่า สต็อกน้ำมันดิบสหรัฐได้ปรับตัวลดลงในสัปดาห์ก่อน ซึ่งเป็นการปรับตัวลดลงเป็นสัปดาห์ที่ 3 ติดต่อกัน
รายงานของสำนักงานสารสนเทศด้านการพลังงานของรัฐบาลสหรัฐ (EIA) ที่ระบุว่า สต็อกน้ำมันดิบลดลง 2.7 ล้านบาร์เรล สู่ระดับ 482.2 ล้านบาร์เรล หรือลดลง 90.9 ล้านบาร์เรลจากปีก่อน ในขณะที่กำลังการผลิตน้ำมันของสหรัฐลดลง 112,000 บาร์เรล มาอยู่ที่ 9.262 ล้านบาร์เรลต่อวัน ขณะเดียวกัน สัญญาน้ำมันดิบ WTI ได้รับแรงกดดันจากการแข็งค่าของสกุลเงินดอลลาร์ หลังจากนางเยลเลนระบุว่า เธอคาดว่าเฟดจะปรับขึ้นอัตราดอกเบี้ยในปีนี้หากเศรษฐกิจยังคงมีแนวโน้มตามที่เธอคาดการณ์
“หากเศรษฐกิจยังคงปรับตัวดีขึ้นตามที่ดิฉันคาดไว้ ฉันคิดว่าจะมีบางจุดที่เหมาะสมภายในปีนี้ในการดำเนินการขั้นแรกเพื่อปรับขึ้นเป้าหมายอัตราดอกเบี้ยระยะสั้น” นางเยลเลนกล่าว ทั้งนี้ การแข็งค่าของสกุลเงินดอลลาร์ส่งผลให้สัญญาน้ำมันดิบ WTI ขาดความน่าสนใจสำหรับนักลงทุนที่ถือครองสกุลเงินอื่นๆ สำนักข่าวซินหัวรายงาน